Predkladacia správa

Správa o zavedení eura a jeho dopadoch na slovenskú spoločnosť k 30. 09. 2009 (správa) sa predkladá na základe úlohy C.1 uznesenia vlády SR č. 861/2008 z 26. novembra 2008. Cieľom správy je komplexné zhodnotenie zavedenia jednotnej meny euro ako širokospektrálneho procesu, ktorý sa dotýka všetkých subjektov slovenskej ekonomiky a spoločnosti.

Cieľom správy k 30. 09. 2009 je zhodnotiť vplyv zavedenia eura v treťom štvrťroku 2009 z pohľadu prechodu na novú menu a z pohľadu makroekonomických vplyvov na ekonomiku SR.

Makroekonomické vplyvy zavedenia eura (s výnimkou vplyvu eura na infláciu, ktoré boli súčasťou hodnotenia v 1. štvrťroku 2009) nie je zatiaľ možné komplexne zhodnotiť. Takéto analýzy bude možné vykonať až s dlhším časovým odstupom, keď bude k dispozícii väčší počet relevantných štatistických údajov a pozitívne a negatívne dopady prijatia eura sa naplno prejavia v ekonomike. Inflácia sa naďalej aj v treťom štvrťroku vyvíja priaznivo. SR má aj vďaka vstupu do eurozóny najlepší kreditný rating spomedzi krajín V4 a najnižšie náklady na financovanie vládneho dlhu. Menové podmienky nastavené Európskou centrálnou bankou sú v súčasnom období vhodné pre slovenské hospodárstvo. Jednou z oblastí, kde je aj napriek krátkemu obdobiu od prijatia eura viditeľný jeho jasný vplyv, je kurzová stabilita. Zároveň však treba dodať, že vplyvy finančnej krízy na hospodárstvo sú podstatne silnejšie ako vplyvy zavedenia eura, ktoré sa prejavia až v strednodobom horizonte.

Medzičasom sa potvrdilo, že obavy občanov o vývoji cien po zavedení eura neboli opodstatnené. Hlavne v niektorých rozhodujúcich segmentoch spotrebného koša (napr. potraviny, hotely, kaviarne a reštaurácie) sa ceny vyvíjajú dokonca lepšie ako očakávania Ministerstva financií SR a Národnej banky Slovenska. Miera inflácie od septembra 2008 klesá a v auguste 2009 (v metodike HICP) dosiahla iba 0,5 %. Vnímaná miera inflácie od leta 2008 zaznamenávala neustály pokles, v poslednom mesiaci sa dokonca dostala až do záporných čísel. Z pohľadu komunikačnej stratégie vlády je to veľmi pozitívna správa, pretože nová mena euro sa do povedomia ľudí nedostala ako faktor zodpovedný za zvýšenie cien. 

Vo všeobecnosti vstup do eurozóny prináša pre SR podstatne viac výhod s dlhodobou pôsobnosťou ako rizík v krátkodobejšom horizonte. Prijatie eura odbúra ďalšie bariéry v konaní tak podnikateľov, vlády ako aj občana, zníži transakčné náklady, odstráni kurzové riziká, sprehľadní cenové relácie vo všetkých oblastiach, uľahčí pohyb na všetkých trhoch a urýchli ďalší proces celkovej konvergencie SR ku rozvinutým krajinám.

Súčasné negatívne dopady globálnej finančnej a hospodárskej krízy, ktoré majú za následok zvýšenie nezamestnanosti a tým aj zhoršenie sociálnej situácie občanov, nie sú zo strany občanov vnímané ako dôsledok prechodu na euro. Občania hodnotia prijatie eura pozitívne, a to i v súvislosti s celkovou pripravenosťou rezortu práce, sociálnych vecí a rodiny. Zároveň je nová mena v dnešnej hospodárskej situácii vnímaná skôr ako faktor stabilizačný, a nie ako rizikový. Na základe týchto poznatkov je v súčasnej dobe celosvetovej krízy silnejšia mena hodnotená ako príležitosť k zlepšeniu kúpyschopnosti slovenských občanov v porovnaní s okolitými krajinami, ktoré ešte menu euro neprijali. 
Pozorne sa však i naďalej sleduje dopad novej meny na obyvateľov, hlavne na sociálne slabšie skupiny obyvateľstva a seniorov. Pre tieto skupiny vydalo Ministerstvo práce, sociálnych vecí a rodiny SR v priebehu roka 2009 viaceré informačné materiály a letáky, týkajúce sa širokej oblasti otázok.

Duálne zobrazovanie súčasne platnej i predchádzajúcej meny zostáva v platnosti, tak v oblasti sociálnej i v oblasti služieb zamestnanosti do 31. decembra 2009. Informačná kampaň formou informačno–poradenských služieb a násteniek je k dispozícii klientom úradov naďalej. Na požiadanie je k dispozícii aj publikácia o eure v Braillovom písme.
Žiadna sťažnosť v dôsledku nepochopenia alebo nezrozumiteľnosti vydaných dokumentov nebola doposiaľ zaznamenaná. Poberatelia sociálnych dávok a príspevkov neuvádzajú zhoršenie sociálnej situácie, ktorá by mohla byť zapríčinená v súvislosti s prechodom na euro.

Sociálna poisťovňa zvládla vo všetkých oblastiach prechod na euro úspešne bez toho, aby boli evidované problémy zásadného charakteru. Proces zavedenia eura bol v podstate ukončený s tým, že vzhľadom na zložitosť programového vybavenia a z dôvodu zmeny právnej úpravy účinnej od 1. januára 2009 sa ešte aj v 3. štvrťroku 2009 v určitých špecifických prípadoch vykonávali úpravy informačného systému dôchodkového poistenia. Eurokonverzia jednotlivých častí informačného systému Sociálnej poisťovne prebehla v príslušných etapách v súlade so schválenými harmonogramami.
Pri výkone nemocenského poistenia, úrazového poistenia, poistenia v nezamestnanosti a garančného poistenia sa takisto nevyskytli žiadne problémy súvisiace so zavedením meny euro. V pobočkách Sociálnej poisťovne v období prechodu na menu euro sa nevyskytli žiadne problémy súvisiace s výplatou dávok, ani problémy s úhradou jednotlivých zdravotných výkonov. 

V 3. štvrťroku 2009 Ministerstvo hospodárstva Slovenskej republiky (MH SR) zameralo svoju činnosť na aktivity spojené so zamedzením nežiaduceho cenového vývoja v súvislosti so zavedením eura. Doterajší vývoj nepotvrdil dramatický rast cien v súvislosti so zavedením eura, možno konštatovať skôr znižujúci sa trend. Napriek priaznivej situácii MH SR v prípade zistenia významných odchýlok vo vývoji cien niektorých druhov tovarov a služieb bude vykonávať koordinované kontroly zamerané na overovanie implementácie prijatých opatrení na ochranu spotrebiteľov pred neodôvodnenými zvýšeniami cien.
Komunikácia s profesijnými asociáciami a zväzmi v obchode a službách a s rozhodujúcimi „hráčmi“ na vnútornom trhu - obchodnými reťazcami (vyžadovanie údajov a podkladov pre analyzovanie vývoja spotrebiteľských cien na vnútornom trhu SR) sa javí ako efektívne riešenie a aj ako účinný nástroj pre realizáciu cieľov cenovej politiky na rok 2009.

Slovenská obchodná inšpekcia (SOI) zamerala výkon kontrol v 3. štvrťroku 2009 na oblasť služieb verejného stravovania, ale aj na športovo-relaxačné, kúpeľné služby pre samoplatcov, dopravu (taxi a iná doprava), ubytovacie služby, zábavné a iné služby. Kontroly sa prednostne vykonávali u tých subjektov, na ktoré SOI dostala podnety od spotrebiteľov.
Počas hodnoteného obdobia bolo ukončených 5 správnych konaní za marenie výkonu kontroly a 3 správne konania vedené z dôvodu zvýšenia ceny služieb pri prechode na euro. SOI vykonala ako cenový kontrolný orgán aj 1311 cenových vývojov (z toho 274 na základe podnetov spotrebiteľov, médií, Cenovej rady vlády SR a Združenia slovenských spotrebiteľov), na ktorých základe bolo zistené zvýšenie cien u 473 subjektov.